Tronkstraf vir Viëtnamese man wat Covid-19 verspreiArgieffoto (Foto: Pixabay) ’n Viëtnamese man is Maandag vyf jaar tronkstraf opgelê nadat hy die land se Covid-19-afsonderingsregulasies verbreek het. Le Van Tri (28) is daaraan skuldig bevind dat hy “gevaarlike aansteeklike siektes versprei” toe hy in Julie na sy tuisprovinsie Ca Mau van die stad Ho Chi Minh gereis het. Hy het die 21 dae streng inperkingsmaatreëls wat toe in die land van krag was, oortree. Boonop was Ho Chi Minh in daardie stadium as ’n Covid-19-brandpunt beskou. Tri het op 7 Julie positief vir Covid-19 getoets. “Tri se oortreding van die kwarantynregulasies het daartoe gelei dat hy baie mense aangesteek het. Een persoon is weens hom op 7 Augustus 2021 dood,” lui die hofverslag. Volgens staatsmedia het Tri agt mense met die koronavirus besmet. Viëtnam gaan tans erg gebuk onder Covid-19-gevalle nadat die land verlede jaar goed sy aantal infeksies gemonitor en onder beheer gehou het. Die land het tans sowat 540 000 positiewe gevalle en meer as 13 000 sterftes aangemeld. Die oorgrote meerderheid infeksies en sterftes is sedert einde April aangemeld. Hanoi, die hoofstad, en Ho Chi Minh is die afgelope paar maande onderhewig aan streng inperkingsmaatreëls. Daar is reeds verskeie mense gevonnis omdat hulle Covid-19 in die land versprei het. ŉ 32-jarige man is in Julie in Hai Duong tot 18 maande gevangenisstraf gevonnis en ŉ vlugkelner van Vietnam Airlines is in Maart ŉ opgeskorte gevangenisstraf van twee jaar opgelê op dieselfde aanklag.